
Výtvarné spektrum 2024
61. ročník

celoštátnej postupovej súťaže a výstavy

neprofesionálnej výtvarnej tvorby

regionálne kolo: Kysuce
Regionálne kolo: 
Kysuce
Vyhlasovateľ: 
Národné osvetové centrum
Organizátor: 
Kysucké kultúrne stredisko v Čadci, 

                  

organizácia v zriaďovateľskej pôsobnosti Žilinského samosprávneho kraja

Spoluorganizátor: 
Mesto Čadca, Dom kultúry v Čadci

Termín výstavy: 
4. 4. – 14. 4. 2024
Vernisáž výstavy : 
4. 4. 2024 o 17.00 hod.
Miesto konania: 
Dom kultúry v Čadci

Uzávierka prihlášok: 7. 3. 2024
Odovzdanie výtvarných diel do súťaže v KKS v Čadci: do 7. 3. 2024
1. VŠEOBECNÁ CHARAKTERISTIKA

Charakteristika súťaže

· Celoštátna postupová súťaž a výstava neprofesionálnej výtvarnej tvorby Výtvarné spektrum je vrcholným podujatím tohto druhu na Slovensku.

· Súťaž nadväzuje na viacročnú úspešnú tradíciu súťažného podujatia Výtvarná Dubnica, ktoré vzniklo v roku 1963 v Dubnici nad Váhom.

· Súťaž je určená mládeži od 15 rokov a dospelým.

· Súťaž sa koná každý rok.
· V každom ročníku súťaže NOC  vyhlasuje odporúčanú tému, ktorá nie je povinná.

Ciele súťaže

· Hlavným cieľom súťaže je nadobúdanie vedomostí, rozvíjanie zručností a umelecko-odborný rast kolektívov a jednotlivcov prostredníctvom poznávania, realizácie a prezentácie výtvarnej tvorby.

· Ďalšími cieľmi sú:

· prezentovať a konfrontovať súčasnú neprofesionálnu tvorbu;

· podporovať rozvoj neprofesionálnej výtvarnej tvorby v celej jej žánrovej rozmanitosti – v kresbe, grafike, maľbe, priestorovej, úžitkovej a digitálnej tvorbe a v prácach intermediálneho charakteru;

· rozvíjať záujmy a talent v oblasti neprofesionálnej výtvarnej tvorby, oceňovať výtvarné aktivity;

· vyhľadávať a podporovať nové výrazné talenty z radov mládeže a dospelých a zapájať ich do tohto súťažného hnutia v rámci celého Slovenska.

Riadenie súťaže
· Vyhlasovateľom a odborným garantom a hlavným finančným partnerom je Národné osvetové centrum z poverenia Ministerstva kultúry SR.

· Organizátorom regionálneho kola je Kysucké kultúrne stredisko v Čadci, organizácia v zriaďovateľskej pôsobnosti Žilinského samosprávneho kraja
· Spoluorganizátorom je Mesto Čadca, Dom kultúry v Čadci.

2. ŠTRUKTÚRA SÚŤAŽE
Kolá súťaže

· Súťaž má postupový charakter a je trojstupňová:
· regionálna súťaž a výstava;

· krajská súťaž a výstava;

· celoštátna súťaž a výstava.

· Základným stupňom súťaže je regionálne kolo. Z regionálneho kola súťaže postupujú víťazi do krajskej súťaže. Víťazi krajského kola postupujú do celoštátneho kola.
· Súťaž na regionálnom stupni pozostáva z konzultácií výtvarných prác s odborníkom v oblasti výtvarného umenia, interného hodnotenia poroty, výstavy, odborného seminára a môže byť obohatená o tvorivé dielne alebo iné aktivity. 

· Odborný rozborový seminár ako najdôležitejšia súčasť každého stupňa súťaže je adresný, dôsledný a opiera sa o kritériá hodnotenia uvedené v propozíciách. Realizuje sa stretnutím odbornej poroty a účastníkov, kde prebieha dôkladná analýza jednotlivých súťažných diel.
Súťažné kategórie
(porota má právo presunúť výtvarné diela súťažiacich do inej kategórie. Pri dielach vytvorených kombinovanou technikou sa dielo zaraďuje do kategórie podľa výtvarnej techniky prevažujúcej v diele.)

I. veková skupina: autori vo veku od 15 do 25 rokov

A. kategória: maľba (olej, akryl, tempera, gvaš, akvarel, pastel, kombinované techniky a pod.);

B. kategória: kresba a grafika (kresba ceruzkou, uhľom, kriedou, rudkou, perokresba, kresba štetcom, pastelom, voskovou ceruzkou, pastelkami, lavírovaná kresba, kolorovaná kresba, kombinácie kresliarskych techník, tlač z výšky, tlač z hĺbky, tlač z plochy, monotypia, pečiatková grafika, dekalk, frotáž, koláž a jej iné podoby, dekoláž, úžitková grafická tvorba, kombinácia grafických techník a pod.);

C. kategória: plastika (skulptúra, plastika, reliéf, asambláž, objekt, inštalácia, úžitkové umenie, keramika, sklo, šperk, textil, priemyselný dizajn, land art, site-specific art, street art, light art a pod.);

II. veková skupina: autori vo veku nad 25 rokov

A. kategória: maľba (olej, akryl, tempera, gvaš, akvarel, pastel, kombinované techniky a pod.);

B. kategória: kresba a grafika (kresba ceruzkou, uhľom, kriedou, rudkou, perokresba, kresba štetcom, pastelom, voskovou ceruzkou, pastelkami, lavírovaná kresba, kolorovaná kresba, kombinácie kresliarskych techník, tlač z výšky, tlač z hĺbky, tlač z plochy, monotypia, pečiatková grafika, dekalk, frotáž, koláž a jej iné podoby, dekoláž, úžitková grafická tvorba, kombinácia grafických techník a pod.);
C. kategória: priestorová tvorba (skulptúra, plastika, reliéf, asambláž, objekt, inštalácia, úžitkové umenie, keramika, sklo, šperk, textil, priemyselný dizajn, land art, site-specific art, street art, light art a pod.);

III. bez rozlíšenia veku

D. kategória: insitná tvorba (výtvarne neškolení, so špecifickým výtvarným prejavom–art brut, naivné umenie, umenie outsiderov a pod.); nie tradičná ľudová kultúra;
E. kategória: digitálna tvorba (grafický dizajn, úžitková grafická tvorba, knižný dizajn, plagát, digitálna maľba, digitálna kresba a pod.);
F. kategória: experiment (výtvarné dielo, ktoré hľadá nové nezaužívané prístupy k tvorbe a môže využívať presahy do iných médií);
3.PODMIENKY PRE SÚŤAŽIACICH

3.1.Prihlasovanie

· Prihlásiť sa môžu neprofesionálni výtvarníci (nie absolventi /Bc., Mgr. art./ vysokých škôl výtvarného zamerania – VŠVU, Akadémie umení, Fakulty umení TUKE a ich ekvivalentov v zahraničí)  - jednotlivci alebo členovia združení/spolkov/klubov neprofesionálnych výtvarníkov, občania Slovenskej republiky a občania s trvalým pobytom na Slovensku.

· Do základného (regionálneho) kola súťaže sa súťažiaci prihlasujú podľa miesta svojho bydliska alebo pôsobenia. Ak sa v mieste bydliska alebo pôsobenia neuskutoční regionálne kolo, prihlásia sa do regionálneho kola v inom regióne daného kraja, ak s tým budú súhlasiť organizátori. V ostatých prípadoch sa stáva základným stupňom súťaže krajské kolo. 
· Súťažiaci sa prihlasuje len do jedného základného kola. Nie je možné súťažiť súčasne v dvoch alebo viacerých regiónoch.

· Do základného kola súťaže sa prihlasuje vyplnením elektronického formulára na stránke Národného osvetového centra: https://www.nocka.sk/chcemsaprihlasit.

· Súťažné práce sa doručujú do sídla KKS v Čadci, Ul. 17. Novembra 1258, Čadca – priestory pod Kysuckou knižnicou v Čadci.
Súťažné podmienky

· Do súťaže sa prihlasujú autori jednotlivo, nie je možné prihlásiť kolektívne práce.

· Odporúčaná téma pre 61. ročník: PORTRÉT a KRAJINA
· Súťažiaci sa prihlasuje do kategórií podľa veku, ktorý dosiahol v roku vzniku diela, pričom platí minimálna hranica 15 rokov.

· Do súťaže sa nezaradia práce z tradičnej ľudovej kultúry.

· Do súťaže sa nezaradia reprodukcie diel, kópie diel iných autorov, záverečné a ročníkové práce študentov škôl s výtvarným zameraním.
· Do súťaže sa nezaradia diela s rasistickým, xenofóbnym, antisemitským, homofóbnym, transfóbnym a iným znevažujúcim kontextom.
· Do súťaže budú prijaté originály výtvarných prác, realizované v rokoch 2020 až 2024, pričom autori nemôžu predložiť práce, s ktorými už súťažili v rámci súťaže Výtvarné spektrum v predchádzajúcich ročníkoch. 

· Súťažiaci môžu diela prihlasovať do viacerých kategórií, s výnimkou súťažiacich v D kategórii – insitná tvorba, ktorá nie je kombinovateľná s inými kategóriami.

· Maximálny počet výtvarných prác prihlásených od jedného autora je 5 (spolu vo všetkých kategóriách).
· Porota má kompetenciu vyskladať z autorových diel kolekciu, ktorú posúva na vyššie kolo súťaže. Porota má zároveň právo kolekciu rozdeliť a pracovať ďalej len s jej výberom.
· Výtvarné dielo obsahujúce textové časti v inom ako v slovenskom jazyku, odporúčame odovzdávať aj s prekladom do slovenského jazyka. 

· Výtvarné diela môžu obsahovať anotáciu (opis konceptu diela).

· Rozmer súťažného diela nesmie presahovať 200 x 150cm (tzv. čistý formát, bez rámu). Odporúčaná váha diela by nemala presahovať 40 kilogramov.
· Organizátor nezodpovedá za zachovávanie dobrého stavu živých súčastí výtvarných diel (živé rastliny a pod.).
· Každý autor je povinný svoje súťažné práce na rube čitateľne označiť identifikačným štítkom (vygenerovaný systémom po prihlásení) s údajmi: meno, priezvisko, adresa, vek, názov výtvarného diela, rok jeho vzniku, technika, rozmer diela, zaradenie do súťažnej skupiny a kategórie, informácia o ukončenom výtvarnom vzdelaní alebo štúdiu školy výtvarného zamerania, sídlo regionálneho kultúrno-osvetového zariadenia a organizátora regionálneho kola, do ktorého bola práca prihlásená. 

· Všetky prihlásené výtvarné práce musia byť už pri odovzdávaní adjustované. Nie je nutné diela rámovať, pokiaľ je možné ich zavesenie aj bez rámu. Na každom diele sa musí nachádzať funkčný háčik alebo iný systém, ktorý umožňuje dielo bezproblémovo nainštalovať. Odporúča sa diela rámovať bez využitia „klip rámov“, pre zvýšenie všeobecnej kvality vystavenej tvorby.
· Výtvarné dielo, ktoré nie je možné vystaviť v originálnej podobe (performance, sitespecific art, land art a pod.), je možné odovzdávať aj vo forme fotografického záznamu v printovej verzii. Rovnako ako pri iných dielach je nutné fotografie odovzdať adjustované.

· Výtvarné dielo, ktorého autorským zámerom tvorcu je inštalácia diela v digitálnej podobe (video art a pod.), je možné odovzdávať ako:
· fotografický záznam – vo formáte JPG 
· videozáznam – v digitálnej forme v MP4 v odporúčanom formáte H.264 a v kvalite full HD (1080 p HD). 
· Pri výtvarných dielach vyžadujúcich projekciu je vhodné, aby autor pri tvorbe diela myslel na spôsob inštalácie. Ak organizátor nedisponuje takými technickými možnosťami, aké si výtvarné dielo vyžaduje, je potrebné, aby autor spolu s dielom odovzdal aj technické zariadenia, ktoré umožňujú inštaláciu podľa jeho autorského zámeru. V opačnom prípade inštaláciu zabezpečí organizátor bez ohľadu na autorský zámer.
· Pri prihlásení menej ako 15 súťažných diel do súťaže sa regionálne kolo neuskutoční. Výtvarné diela budú súťažiť v inom regionálnom kole žilinského kraja.
4. HODNOTENIE SÚŤAŽE
Porota
· Na objektívne hodnotenie súťažných prác sa zostavuje odborná porota z aktívnych odborníkov z radov výtvarných umelcov a pedagógov odborných škôl s adekvátnou viacročnou praxou. 
· Porota môže mať 3 až 5 členov, pričom odporúčaný počet porotcov je kvôli hlasovaniu nepárny.
· Členovia poroty musia byť po troch ročníkoch obmenení, aby v tom istom kole nebola tá istá porota viac ako trikrát po sebe.
· Vymenovanie porotcov

· Regionálnu porotu vymenuje riaditeľka regionálneho kultúrneho strediska, ktoré organizuje regionálne kolo súťaže. Porotcov je odporúčané vyberať z odporúčaného zoznamu porotcov a zloženie poroty sa konzultuje s Národným osvetovým centrom. 
· Člen odbornej poroty súťaže nesmie byť v konflikte záujmov, t. j. v porote nemá pôsobiť porotca, ktorý sa podieľal na príprave súťažných diel, alebo je so súťažiacimi v blízkom príbuzenskom vzťahu.
· Člen odbornej poroty musí mať na túto funkciu osobnostné predpoklady a ľudský prístup, pričom hodnotí nezávisle a v súlade s kritériami hodnotenia

Hodnotenie súťaže

· Hodnotenie na regionálnom stupni súťaže prebieha udelením ocenení a čestných uznaní.

· Do krajského kola postupujú z regionálnych kôl iba výtvarné diela, ktorým bola udelená cena alebo čestné uznanie, pričom ich počet nie je obmedzený.

· Porota určí, ktoré výtvarné práce budú tvoriť obsah výstavy neprofesionálnej výtvarnej tvorby na danom stupni súťaže. Počet prác vybraných do vystavenej kolekcie sa riadi priestorovými možnosťami organizátora.

· Porota má kompetenciu vyskladať z autorových diel kolekciu, ktorú posúva na vyššie kolo súťaže. Porota má zároveň právo kolekciu rozdeliť a pracovať ďalej len s jej výberom. 

· Na regionálnej úrovni spracúva a odovzdáva organizátorom výsledky súťaže vo forme hodnotiacej správy, ktorá obsahuje odbornú analýzu a zdôvodnenie rozhodnutia poroty, predseda poroty. 
Kritériá hodnotenia

· sila výpovede diela;

· celkový výraz práce;

· osobitosť výtvarného stvárnenia a myšlienka diela;

· autenticita, originalita rukopisu a podanie myšlienky;

· proporčná stavba zobrazovaného predmetu;

· technické zvládnutie diela;

· kompozičné riešenie diela;

· farebné cítenie;

· odolnosť proti komerčnému tlaku a vizuálnej povrchnosti.

Ocenenia

· Vecné ceny a diplomy.

Pre postupujúcich do ďalších kôl:
- autorská výstava v Bratislave – Starom Meste počas Festivalu neprofesionálneho umenia TVOR•BA  pre držiteľa hlavnej ceny z celoštátnej súťaže

- vybraná kolekcia najúspešnejších výtvarných diel sa po skončení celoštátnej výstavy v Tekovskom múzeu v Leviciach a Synagóge Levice presunie do vybranej lokality, kde bude usporiadaná repríza výstavy ocenených diel. Následne sa výstava presúva do Domu umenia v Bratislave v rámci festivalu TVOR•BA.

5. ZÁVEREČNÉ USTANOVENIA

· Prípadné zmeny, doplnenia a spresnenia propozícií budú formou dodatku k propozíciám.

· Súťaž nie je realizovaná s cieľom dosiahnuť zisk.

· V dôsledku nesplnenia akýchkoľvek podmienok uvedených v týchto propozíciách nemusia byť súťažiaci prijatí do súťaže, alebo môžu byť zo súťaže vyradení.

· Súťažné diela tvoriace vystavenú kolekciu z regionálneho kola bez postupu do krajského kola budú vrátené autorom po skončení výstavy.
· Súťažné diela tvoriace vystavenú kolekciu z celoštátneho kola budú vrátené autorom po skončení reprízy výstavy ocenených diel, spravidla do konca kalendárneho roka, v ktorom sa koná daný ročník súťaže.

· Súťažiaci prihlásením do súťaže vyhlasuje, že berie na vedomie, že vyhlasovateľ a organizátor súťaže

· vyhotovením a/alebo použitím fotodokumentácie a/alebo videodokumentácie s jeho podobizňou nijakým spôsobom nezasahuje do práv súťažiaceho na ochranu osobnosti, ustanovených § 11 zákona č. 40/1964 Zb. Občianskeho zákonníka (ďalej OZ),

· obrazové snímky podobizní súťažiaceho budú vyhotovené a sú ako súčasť fotodokumentácie a/alebo videodokumentácie podľa predchádzajúceho bodu použité primeraným spôsobom len a výslovne na umelecké účely a/alebo tlačové spravodajstvo a z uvedeného dôvodu, v súlade s §12 ods. 3 OZ, súhlas dotknutého súťažiaceho nie je potrebný,

· Použitie obrazových snímok podobizní súťažiaceho podľa predchádzajúceho bodu nie je v rozpore s jeho oprávnenými záujmami.

· Súťažiaci vo veku do 18 rokov sú povinní prísť na súťaž v sprievode dospelej osoby (pedagóga, rodiča alebo inej dospelej osoby), ktorá chráni ich bezpečnosť a rieši ich problémy organizačného či sociálneho charakteru.

· Súťažiaci prihlásením do súťaže vyhlasuje, že jeho súťažné dielo má vysporiadané všetky práva viažuce sa k tomuto dielu, najmä autorské práva, a nezasahujú do práv a právom chránených záujmov tretích osôb. 

· Súťažiaci prihlásením do súťaže udeľuje Národnému osvetovému centru a organizátorom jednotlivých kôl súťaže bezodplatný súhlas na použitie súťažných diel v zmysle § 19 a nasl. zákona č. 185/2015 Z. z. Autorský zákon, a to najmä na vyhotovenie rozmnoženiny diela, zaradenia diela do databázy a uvedenie diela na verejnosti v rámci realizácie aktivít, na účely šírenia osvetovej činnosti v pôsobnosti organizátorov jednotlivých kôl súťaže a Národného osvetového centra.

· Osobné údaje súťažiaceho budú vyhlasovateľom spracúvané v zmysle Nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov (ďalej len „Nariadenie“). Súťažiaci prehlasuje, že mu boli poskytnuté všetky relevantné informácie o spracúvaní jeho osobných údajov, ktoré sú dostupné na webovom sídle objednávateľa www.nocka.sk alebo v Národnom osvetovom centre.
Kontakt – bližšie informácie:

Mgr. Ľubica Ligocká

17. novembra 1258, 022 01 Čadca

041/433 12 51, 0902 261 067
e-mail: lubica.ligocka@vuczilina.sk
web:      www.kulturnekysuce.sk

Propozície „Výtvarné spektrum 2024“, región Kysuce

61. ročník celoštátnej postupovej súťaže a výstavy neprofesionálnej výtvarnej tvorby
Vyhlasovateľ a hlavný finančný partner: Národné osvetové centrum


